**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Π**ανελλήνιας **Ο**μοσπονδίας **Ε**νώσεων  **Υ**παλλήλων  **Π**υροσβεστικού  **Σ**ώματος  **.**

Τηλ.: **6978520351, fax**: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 19 Σεπτεμβρίου 2018**

**ΑΝΑΚΟΙΝΩΣΗ - ΔΕΛΤΙΟ ΤΥΠΟΥ**

**« Για την υποκρισία και την αδιαφορία του προεδρείου της Π.Ο.Ε.Υ.Π.Σ. σχετικά με τα**

 **σοβαρά εργασιακά προβλήματα που αντιμετωπίζουν διαρκώς οι πυροσβέστες »**

Δεν αποτελεί έκπληξη η από **14/9ου** **ανακοίνωση** του προεδρείου της **Π.Ο.Ε.Υ.Π.Σ.** που εκδόθηκε μόνο και μόνο για να καλύψει την εκκωφαντική αδράνεια της και την μνημειώδη πλέον αδιαφορία της για τα όσα δεινά αντιμετωπίζουν εκατοντάδες πυροσβέστες, που βρίσκονται καθημερινά αντιμέτωποι με εργασιακές συνθήκες μεσαίωνα και ένα σωρό απρόβλεπτους κινδύνους, αφού εξαναγκάζονται λόγω των σοβαρών ελλείψεων σε προσωπικό και της σημαντικής υποχρηματοδότησης να:

* **Μετακινούνται** συνεχώς με πολυήμερες μετακινήσεις εκατοντάδων χιλιομέτρων μακριά από τις εστίες τους, ακόμη και για προληπτικούς λόγους με πεπαλαιωμένα και επιβαρυμένα από σοβαρές βλάβες και φθορές πυροσβεστικά οχήματα.
* **Εργάζονται** πέραν του ωραρίου τους με υπερεργασία χωρίς όρια, απλήρωτη και μάλιστα πολλές φορές αμέσως μετά από τα πολύωρα ταξίδια είτε με τα πυροσβεστικά οχήματα είτε με πλοία, χωρίς την στοιχειώδη και απαιτούμενη για την ασφάλεια τους ξεκούραση .
* « **Αναπαύονται** » σε άθλιους χώρους στρατοπέδων ή σε ακατάλληλες για ξεκούραση εγκαταστάσεις πυροσβεστικών υπηρεσιών.
* **Σιτίζονται** με ελλιπή διοικητική μέριμνα και ότι άλλο χρειάζεται ο ανθρώπινος οργανισμός για να αναπληρώσει τις δυνάμεις του υπό αυτές τις σκληρές συνθήκες εργασίας.
* **Επιχειρούν** κάτω από αντίξοες συνθήκες λόγω έλλειψης: Των απαραίτητων κατασβεστικών μέσων, των κατάλληλων ατομικών μέσων προστασίας. Των κανόνων ασφάλειας που ορίζει η εργατική νομοθεσία για τα Β.Α.Ε. Του σχετικού Π.Δ. για τις συνθήκες εργασίας κατά την διάρκεια των εγγενών δραστηριοτήτων.

Και στο τέλος αν κάποιοι από αυτούς τους ταλαιπωρημένους πυροσβέστες, τολμήσουν να διαμαρτυρηθούν για όλα αυτά, να βρίσκονται αντιμέτωποι με απειλές για πειθαρχικές διώξεις. Ακόμη και με συκοφαντίες και προσβολές όπως και στην περίπτωση των συνάδελφων από την δυτική Θεσσαλία που επιχειρούσαν στην πυρκαγιά των Ψαχνών Ευβοίας.

**Οι αντεργατικές πολιτικές ανατρέπονται μ΄ αγώνες & όχι με δημόσιες σχέσεις**

Το τι έχει κάνει όμως μέχρι τώρα το προεδρείο της Π.Ο.Ε.Υ.Π.Σ. για όλα αυτά τα προβλήματα όπως και στην περίπτωση της **Σάμου,** αλλά και όσα από τα προεδρεία των πρωτοβάθμιων ενώσεων που επιχειρεί να τους δώσει μέσα από την ανακοίνωση του άλλοθι παρεμβατικότητας, το γνωρίζουν μόνο οι εκ του τηλεφώνου « **συνομιλητές του** » που κάθε φορά επικαλείται όταν « **πιάνεται στα πράσα** » της **αδράνειας** και της **αδιαφορίας**.

 Ας σταματήσουν πλέον το γνωστό παραμύθι της « **τηλεφωνικής παρέμβασης** », γιατί οι πυροσβέστες δεν τρώνε κουτόχορτο!!!

 Έχουν αρχίσει να αντιλαμβάνονται πως παίζεται το **επικοινωνιακό παιχνίδι** των « **εκπροσώπων τους** » μέσα από παρεμβάσεις αυτού του είδους και με τις « **μαχητικές – καταγγελτικές** » αναρτήσεις του προεδρείου στο **facebook**.

**Γίνεται όλο και ποιο κατανοητό πλέον από τους εργαζόμενους, ότι η Ομοσπονδία αλλά και σύσσωμες οι πρωτοβάθμιες ενώσεις, έχουν την δύναμη αν το θελήσουν, έχοντας τους ίδιους στο πλευρό τους, να βάλουν εμπόδια σε αυτήν την εργασιακή κόλαση αλλά δεν το πράττουν.**

Ο λόγος που δεν αποφασίζουν αγωνιστικές δράσεις, είναι γιατί όλες αυτές οι **καμουφλαρισμένες παρατάξεις** με τον μανδύα του « **ανεξάρτητου** » και του « **αδέσμευτου** », εκτελούν κατά γράμμα τις κατευθύνσεις των πολιτικών τους κηδεμόνων, κυβέρνησης και αξιωματικής αντιπολίτευσης, που από κοινού επιδιώκουν εργασιακή ειρήνη και συνδικαλιστικά όργανα μαριονέτες, για να εφαρμόζουν εναλλάξ, ανώδυνα τις αντιλαϊκές πολιτικές που εξυπηρετούν τα συμφέροντα της άρχουσας τάξης.

**Για αυτόν τον λόγο συνεχώς αρνούνται τις προτάσεις της Ε.Α.Κ.Π. για αγωνιστικές αντιδράσεις**.

 **Το πόσο νοιάζεται το προεδρείο της Π.Ο.Ε.Υ.Π.Σ. για τα προβλήματα των πυροσβεστών, αλλά και όλες οι υπόλοιπες παρατάξεις, το απέδειξαν για ακόμη μία φορά και στο τελευταίο Δ.Σ. στις 27/8ου** ( βλ. ανακοίνωση eakp.gr ).

Σε σχετικό θέμα που έθεσε η Ε.Α.Κ.Π. για τις **συνθήκες εργασίας που αντιμετώπισαν οι συνάδελφοι στην πυρκαγιά της Ευβοίας αλλά και γενικότερα,** καθώς και για την **συκοφαντική δυσφήμηση και την προσβλητική συμπεριφορά** που δέχτηκαν οι **διαμαρτυρόμενοι συνάδελφοι** από υπηρεσιακό παράγοντα, **ΑΡΝΗΘΗΚΑΝ** να πάρουν θέση και απόφαση για παρεμβάσεις και αγωνιστικές αντιδράσεις.

**Με τόση « έμπρακτη » ευαισθησία λοιπόν οι πυροσβέστες έπρεπε να τους κάνουν και άγαλμα**!!!

**Στο πλευρό των πυροσβεστών βρίσκεται σταθερά & αταλάντευτα μόνο η Ε.Α.Κ.Π.**

Το τι κάνει η Ε.Α.Κ.Π. για την **προστασία των εργασιακών δικαιωμάτων**, το διαπιστώνουν οι ίδιοι οι πυροσβέστες καθημερινά μέσα από τις συνεχόμενες παρεμβάσεις της για τα προβλήματα που αντιμετωπίζουν αφού δεν βλέπουν κανέναν άλλον δίπλα τους, όταν εκτίθενται σε όλες αυτές τις καταστρατηγήσεις και τις αυθαιρεσίες. Περιττεύουν λοιπόν τα διαπιστευτήρια του Προεδρείου.

**Αυτό διαπίστωσαν και οι συνάδελφοι που μετακινήθηκαν στην Σάμο από την πρώτη στιγμή μέχρι και την επιστροφή τους. Είναι οι αδιάψευστοι μάρτυρες για το ποίοι πάλεψαν όλες αυτές τις μέρες με κάθε τρόπο, έχοντας συνεχόμενο δίαυλο επικοινωνίας μαζί τους, για να δοθούν λύσεις στα ζητήματα που προέκυψαν. (** βλ, σχετικές παρεμβάσεις eakp.gr **9/9ου & 12/9ου  )**

Η Ε.Α.Κ.Π. όμως δεν νοιώθει την ανάγκη να **ευχαριστήσει την πολιτική ηγεσία**, όπως **πρόθυμα έκανε το προεδρείο της Π.Ο.Ε.Υ.Π.Σ.** μέσω της ανακοίνωσης του και αυτό φυσικά στα πλαίσια του επικοινωνιακού παιχνιδιού για να δικαιολογήσει τις υποτιθέμενες παρεμβάσεις του.

**Η λύση στο πρόβλημα της απαράδεκτης μεταφοράς των συναδέλφων, δόθηκε υπό το βάρος της κατακραυγής που σηκώθηκε, για το πρόβλημα που δημιούργησε η εφαρμοζόμενη από την ίδια την κυβέρνηση πολιτική της περικοπής σχετικών δαπανών.**

Οι συνάδελφοί μας « **τσουβαλιάστηκαν** » στο **C-27** ως **ανέξοδη λύση**. Αν η Ε.Α.Κ.Π. δεν ξεσήκωνε τους πάντες, με τις αλλεπάλληλες καταγγελίες και παρεμβάσεις της, πάντα σε συνεννόηση με τους ίδιους τους συνάδελφους, ακόμη μπορεί να μην είχαν « φθάσει » στον προορισμό τους.

Αυτή είναι η πραγματικότητα όσο και να προσπαθεί το προεδρείο να την φέρει στα μέτρα του.

**Μονόδρομος διεξόδου η μαζική στήριξη της Ε.Α.Κ.Π.**

Με αφορμή όλα όσα συμβαίνουν σε βάρος των εργασιακών μας δικαιωμάτων αυτήν την περίοδο, καλούμε τους συναδέλφους να βγάλουν τα απαραίτητα συμπεράσματα για τον αρνητικό ρόλο που παίζουν όλοι οι εκπρόσωποι του κυβερνητικού συνδικαλισμού, σε όποια « **ανεξάρτητη** » παράταξη και αν έχουν « **φωλιάσει** » προς το παρόν μετά από τις συνεχόμενες « **μεταγραφές** » .

**Η** **μόνη αποδεδειγμένη διαφορά, είναι ο διαφορετικός τίτλος που έχουν και τίποτε περισσότερο**.

Σε όλα τα άλλα έχουν **κοινή γραμμή** και **κατευθύνσεις**, για το πώς και με πιο τρόπο θα βοηθήσουν τις κυβερνήσεις στο αντεργατικό τους έργο σε βάρος των πυροσβεστών.

 Κατευθύνσεις που τις υπηρετούν κατά γράμμα και χωρίς κανένα ίχνος ντροπής, απέναντι σε όλους τους συναδέλφους που δεν έχουν το « **προνόμιο** » να απολαμβάνουν για τις « **υπηρεσίες** » τους, θέσεις στα «**μετόπισθεν»**, αλλά δίνουν υπό αντίξοες συνθήκες την μάχη με τις φλόγες σε όλη την επικράτεια.

 **Οι εκλογές για τα υπηρεσιακά συμβούλια μεταθέσεων, είναι μία πρώτης τάξεως ευκαιρία για να σταλεί το μήνυμα καταδίκης των αντεργατικών πολιτικών που εφαρμόζονται και στο πυροσβεστικό σώμα και όσων μέσα και έξω από αυτό τις υπηρετούν**.

**ΨΗΦΙΖΟΝΤΑΣ** **ΜΑΖΙΚΑ** το μοναδικό

**ΕΝΩΤΙΚΟ & ΑΓΩΝΙΣΤΙΚΟ ψηφοδέλτιο** της **Ε.Α.Κ.Π**.

Εκλέγοντας και πάλι **ΑΓΩΝΙΣΤΗ** εκπρόσωπο για το υπηρεσιακό συμβούλιο όπως την περίοδο **2010-2014** και όχι **πρωτοκολλητές** **αναξιοκρατικών** και **ρουσφετολογικών αποφάσεων.**

**ΓΙΑ ΤΗΝ ΕΑΚΠ**

**Η ΕΚΤΕΛΕΣΤΙΚΗ ΓΡΑΜΜΑΤΕΙΑ**